मुरगांवः गोंयच्या इतिहासांत पयलेच खेपे पुलिसांक दर्यांतल्या बेकायदो वेव्हारांचेर लक्ष दवरचे खातीर 15 एम वेगवान इंटरसेप्टर पॅट्रॉलींग बोट भेटयल्या. हे बोटीक लागून दर्यांतले सुरक्षेंत आनीक वाड जातली. तशेंच दर्या वांगडा मळबांतल्यान सुरक्षेंत आनीक गती दिवचे खातीर ड्रोन केमेरांचें लोकार्पण केल्ल्यान फुडारांत दर्या वांगडाच जमनी वयले सुरक्षेंत गोंय पुलीस आनीक सक्षम जातले, अशी म्हायती मुख्यमंत्री डॉ. प्रमोद सावंत हांणी दिली.
 गोंय पुलीस विभागा वतीन वास्कोचे गोवा शिपयार्ड कंपनींत 15 एम वेगवान इंटरसेप्टर पॅट्रॉलींग बोट आनी ड्रोन केमेरा हांचें लोकार्पण मुख्यमंत्री डॉ. प्रमोद सावंत हांचे हस्तुकीं जालें. ह्या वेळार तांचे वांगडा केंद्रीय राज्यमंत्री श्रीपाद नायक, वास्कोचे आमदार कृष्णा साळकार, मुख्य सचीव पुनीत कुमार गोयल, पुलीस म्हासंचालक जसपाल सिंग, गोवा शिपयार्डाचे अध्यक्ष तशेंच वेवस्थापकीय संचालक ब्रजेश कुमार उपाध्याय, मुरगांवचे नगराध्यक्ष लियो रॉड्रिगीज, गोवा राज्य मनीसबळ विकास मंडळाचे उपाध्यक्ष दीपक नायक, पुलीस अधिक्षक, पुलीस उपअधिक्षक निलेश राणे, प्रवीणकुमार वस्त, शेख सलीम, पुलीस निरिक्षक राहुल परब, आनंद शिरोडकार, कलीप नायक, अमरनाथ पागी, एलविटो फर्नांडीस, चंद्रकांत पाटील, शैलेश नार्वेंकार आनी हेर पुलीस अधिकारी वर्ग हाजीर आशिल्लो.
 15 किलोमिटर वेगवान इंटरसेप्टर पॅट्रॉलींग बोटीक लागून जी 20 परिशदेचे तयारेंत आनीक वाड जाल्या. गोवा शिपयार्डान आपलें काम समाज उपेगी करतना देश सेवेंत लेगीत आपली सेवा दिता, अशें मुख्यमंत्री सावंत हांणी सांगलें.
 गोंय पुलीस म्हासंचालक जसपाल सिंग हांकां दर्यादेगेर चलपी बेकायदो कामांचेर लक्ष केंद्रीत करपाचे आदेश जारी केल्यात. दरेके दर्यादेगेर दिसरात पुलीस गस्त वाडोवची, असोय आदेश मुख्यमंत्र्यान दिला.
 गोंयांत जी 20 परिशद जावपाची आसा. हे परिशदेक लागून गोंयचें नांव आंतरराष्ट्रीय मळाचेर पर्यटनाचे नदरेन आनीक वाडटलें. जी 20 परिशदेचे प्रतिनिधी 16 एप्रील सावन गोंयांत येतले, अशी म्हायती मुख्यमंत्री डॉ. सावंत हांणी दिली. ह्या वेळार पुलीस म्हासंचालक जसपाल सिंग हांणी विचार मांडले. पुलीस अधिक्षक निधीन वाल्सन हांणी येवकार दिलो. पुलीस उपअधिक्षक सुदेश नार्वेंकार हांणी उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 